stanford-oval/wikipedia huggingface dataset:
אלן חלילוביץ'
קריירה > דינמו זאגרב

חלילוביץ' הצטרף בילדותו למחלקת הנוער של דינמו זאגרב. ב-27 בספטמבר 2012 ערך את הופעת הבכורה שלו במדי הקבוצה הבוגרת, במשחק מול היידוק ספליט, כשנכנס כמחליף בדקה ה-80. בכך היה השחקן הצעיר ביותר שלובש את מדי הקבוצה, בגיל 16 ו-101 ימים. במחזור הבא, במשחק מול סלבן בלופו, הוא נכנס כמחליף והבקיע את השער הראשון שלו במדי הקבוצה הבוגרת. בכך היה השחקן הצעיר ביותר בהיסטוריית הליגה הקרואטית שכובש שער, בגיל 16 ו-112 ימים. ב-24 באוקטובר 2012, במשחק ליגת האלופות מול פריז סן-ז'רמן, הוא נכנס כמחליף ובכך היה לשחקן השני הכי צעיר שמשתתף בהיסטוריית ליגת האלופות. חלילוביץ' הבקיע שער ליגה נוסף בנובמבר 2012, בניצחון 0–5 על נ.ק. זדר. בסוף העונה זכתה דינמו באליפות קרואטיה.
בעונה הבאה, עונת 2013/14, ביסס את מעמדו בדינמו זאגרב והוא השתתף באופן קבוע יותר במשחקי הקבוצה. העונה החלה בזכייה בסופר קאפ הקרואטי(אנ'), הודות לניצחון בדו-קרב בעיטות עונשין על היידוק ספליט. הוא עזר לקבוצתו לזכות באליפות נוספת, עם חמישה שערים ב-26 משחקי ליגה בהם שותף. בנוסף עזר לקבוצתו להגיע לגמר הגביע הקרואטי, עם שער אחד בשש הופעות, אך היא הפסידה בו לרייקה. חלילוביץ' השתתף עם דינמו בשלושה משחקים בליגת האלופות ובחמישה נוספים בליגה האירופית.
קריירה > ברצלונה

כבר במרץ 2014 סוכמה העברתו לברצלונה בתום העונה. דמי ההעברה הראשוניים היו 2.2 מיליון אירו, סכום שעשוי לגדול בהתאם להישגיו של חלילוביץ' בקבוצה. הוא חתם על חוזה לחמש שנים, לפיו יחל את עונת 2014/15 בקבוצת המשנה של ברצלונה, ברצלונה אתלטיק, ויתקדם משם. הוא השתתף במשחקי קדם העונה של הקבוצה הבוגרת במהלך הקיץ, למשל במשחק הידידות מול רקראטיבו ולבה ב-19 ביולי. את שער הבכורה שלו במדי ברצלונה ב', ששיחקה באותה עונה בליגה השנייה בספרד, הבקיע ב-22 בנובמבר, במשחק בו ברצלונה ב' סיימה בתיקו 4-4 עם פונפרדינה. ב-15 בינואר 2015, במשחק שמינית גמר גביע המלך, ערך את הופעת הבכורה הרשמית במדי ברצלונה, כשנכנס כמחליף במקומו של אדאמה טראורה.
ב-21 באוגוסט 2015 הושאל לספורטינג חיחון עד לסוף העונה. הוא השתלב היטב בקבוצה שאומנה על ידי אבלרדו. ב-20 בספטמבר בישל לראשונה בקריירה שלו בליגה הספרדית ועזר לחיחון לנצח 2–3 את דפורטיבו לה קורוניה. ב-3 באוקטובר הבקיע שער בכורה בליגה הספרדית במשחק בו ניצחה חיחון 1–2 את אספניול. ב-1 בנובמבר הבקיע את השער היחיד בניצחון 0–1 על מאלגה. ב-16 בדצמבר 2015 כבש לראשונה בגביע הספרדי – צמד בגומלין שלב 32 הגדולות לרשתה של ריאל בטיס, שהדיחה את חיחון מהמפעל.
קריירה > המבורג

ב-21 ביולי 2016 חתם בהמבורג הגרמנית עבור 5.5 מיליון אירו. ב-22 באוגוסט ערך את הופעתו הבכורה בקבוצה בניצחון 0–1 על צוויצקאו(אנ') בגביע הגרמני. ב-27 באוגוסט ערך את הופעתו הבכורה בבונדסליגה בתיקו 1-1 נגד אינגולשטאדט 04.
ב-26 בינואר 2017 הושאל ללאס פאלמס. ב-30 בינואר ערך את הופעתו הבכורה בקבוצה בניצחון 1–3 על ולנסיה. ב-5 בפברואר 2018 הבקיע את שערו הראשון בניצחון 0–1 על מאלגה.
קריירה > מילאן

ב-3 ביולי 2018 חתם במילאן לשלוש שנים. ב-20 בספטמבר ערך את הופעתו הבכורה בקבוצה בניצחון 0–1 על דודלאנג'. לאחר שלוש הופעות בליגה האירופית וללא דקות בליגה הושאל ב-31 בינואר 2019 לסטנדרד לייז' לעונה וחצי. ב-3 בפברואר ערך את הופעתו הבכורה בניצחון 1–2 לאנדרלכט. את עונת 2019/2020 החל בלייז, אך ב-2 בספטמבר הושאל להירנפיין ההולנדית. ב-5 באוקטובר 2020 הגיע לסיכום עם המועדון על התרת חוזהו.
קריירה > אנגליה

ב-23 בנובמבר 2020 חתם בבירמינגהאם סיטי מהצ'מפיונשיפ עד לסוף העונה. ב-5 בדצמבר ערך את הופעתו הבכורה בניצחון 0–1 על בריסטול סיטי. ב-27 בפברואר 2021 כבש את שערו הראשון בניצחון 1–2 על קווינס פארק ריינג'רס.
ב-27 באוגוסט 2021 חתם ברדינג.
קריירה > רייקה

ב-6 ביולי 2022 חזר לאחר שמונה שנים לקרואטיה וחתם ברייקה.  בינואר 2023 שני הצדדים החליטו על סיום החוזה.
קריירה > פורטונה סיטארד

ב-18 ביולי 2023 חתם חלילוביץ' על חוזה לעונה אחת בפורטונה סיטארד מליגת העל ההולנדית, עם אופציה לשתי עונות נוספות.
נבחרת לאומית

חלילוביץ' החל את דרכו בנבחרות הצעירות של קרואטיה ב-2010. הוא הבקיע חמישה שערים ב-12 משחקים במדי הנבחרות עד גיל 14, 15 ו-16 של קרואטיה. חלילוביץ' עזר לנבחרת עד גיל 17 להעפיל לטורניר הגמר של אליפות אירופה בכדורגל עד גיל 17(אנ') 2013, עם שני בישולים בארבעה משחקים בשלב המוקדמות. בטורניר הגמר, שנערך בסלובקיה במרץ 2013, סייע לנבחרתו לסיים במקום השלישי ולהעפיל לגביע העולם בכדורגל עד גיל 17. בגביע העולם, שנערך באיחוד האמירויות הערביות, הבקיע שער בודד, בהפסד לאוזבקיסטן, ונבחרתו הודחה כבר בשלב הבתים של הטורניר.
הוא ערך את הופעת הבכורה בנבחרת הבוגרת של קרואטיה במשחק ידידות מול פורטוגל ב-10 ביוני 2013. בכך היה לשחקן הצעיר ביותר שמשחק במדי נבחרת קרואטיה. חלילוביץ' לא זומן לסגל הנבחרת למונדיאל 2014 אך מאז הוא החל לקחת חלק קבוע במשחקי הנבחרת במוקדמות יורו 2016.
סטטיסטיקה > מועדונים

נכון ל-13 בנובמבר 2022
| מועדון | עונה | ליגה | ליגה> הופעות | ליגה> שערים | גביע> הופעות | גביע> שערים | בינלאומי> הופעות | בינלאומי> שערים | אחר> הופעות | אחר> שערים | סך הכל> הופעות | סך הכל> שערים |
| --- | --- | --- | --- | --- | --- | --- | --- | --- | --- | --- | --- | --- |
| דינמו זאגרב | 2012/2013 | ליגת העל הקרואטית | 18 | 2 | 0 | 0 | 3 | 0 | 0 | 0 | 21 | 2 |
| דינמו זאגרב | 2013/2014 | ליגת העל הקרואטית | 26 | 5 | 6 | 1 | 8 | 0 | 1 | 0 | 41 | 6 |
| דינמו זאגרב | סה"כ | סה"כ | 44 | 7 | 6 | 1 | 11 | 0 | 1 | 0 | 62 | 8 |
| ברצלונה אתלטיק | 2014/2015 | ליגת המשנה הספרדית | 30 | 4 | — | — | — | — | — | — | 30 | 4 |
| ברצלונה | 2014/2015 | לה ליגה | 0 | 0 | 1 | 0 | 0 | 0 | — | — | 1 | 0 |
| ספורטינג חיחון (השאלה) | 2015/2016 | לה ליגה | 36 | 3 | 1 | 2 | — | — | — | — | 37 | 3 |
| המבורג | 2016/2017 | בונדסליגה | 6 | 0 | 1 | 1 | — | — | — | — | 7 | 1 |
| לאס פאלמאס (השאלה) | 2016/2017 | לה ליגה | 18 | 0 | 0 | 0 | — | — | — | — | 18 | 0 |
| לאס פאלמאס (השאלה) | 2017/2018 | לה ליגה | 20 | 2 | 1 | 0 | — | — | — | — | 21 | 2 |
| מילאן | 2018/2019 | סרייה א' | 0 | 0 | 0 | 0 | 3 | 0 | — | — | 3 | 0 |
| סטנדרד לייז' (השאלה) | 2018/2019 | ליגת העל הבלגית | 14 | 0 | 0 | 0 | — | — | — | — | 14 | 0 |
| הירנפיין (השאלה) | 2019/2020 | ליגת העל ההולנדית | 17 | 1 | 3 | 0 | — | — | — | — | 20 | 1 |
| ברמינגהאם סיטי | 2020/2021 | פוטבול ליג צ'מפיונשיפ | 17 | 1 | 0 | 0 | — | — | — | — | 17 | 1 |
| רדינג | 2021/2022 | פוטבול ליג צ'מפיונשיפ | 11 | 1 | 1 | 0 | — | — | — | — | 12 | 1 |
| רייקה | 2022/2023 | ליגת העל הקרואטית | 8 | 1 | 1 | 0 | 2 | 0 | — | — | 11 | 1 |
| סך הכול בקריירה | סך הכול בקריירה | סך הכול בקריירה | 213 | 19 | 14 | 4 | 14 | 0 | 1 | 0 | 242 | 23 |
↑  כל ההופעות בליגת האלופות
↑  3 הופעות בליגת האלופות ו-5 בליגה האירופית
↑  הופעה בודדת בסופר קאפ הקרואטי
↑  הופעות בליגה האירופית
↑  הופעות בקונפרנס ליג
סטטיסטיקה > בינלאומית

נכון ל-18 ביוני 2019
| נבחרת | שנה | הופעות | שערים |
| --- | --- | --- | --- |
|  קרואטיה | 2013 | 3 | 0 |
|  קרואטיה | 2014 | 4 | 0 |
|  קרואטיה | 2016 | 2 | 0 |
|  קרואטיה | 2017 | 0 | 0 |
|  קרואטיה | 2018 | 0 | 0 |
|  קרואטיה | 2019 | 1 | 0 |
| סך הכל | סך הכל | 10 | 0 |
תארים

אליפות קרואטיה (2): 2012/2013, 2013/2014
הסופר קאפ הקרואטי (1): 2013
הגביע הספרדי (1): 2014/2015
הערות שוליים

↑  Alen Halilović debitirao za Dinamo u derbiju: "Osjećaj je fenomenalan i presretan sam",‏ Sportnet.hr,‏ 29.9.2012
↑  Marko Babić, Alen Halilović novi igrač Rijeke: Zaželio sam se ovu sezonu vratiti u Hrvatsku, sretan sam što sam u Rijeci, HNK RIJEKA, ‏2022-07-06 (בקרואטית)
↑  Alen Halilović otišao iz Rijeke, www.index.hr (בקרואטית)
↑  דף השחקן בנבחרת עד גיל 17 באתר אופ"א, (בספרדית)
↑  Transfer news: Barcelona complete signing of Croatian starlet Alen Halilovic from Dinamo Zagreb in €2.2m (£1.8m) deal,‏ The Independent,‏ 27.3.2014
ארמון הספורט של טביליסי

| --- | --- |

 מיקום:  טביליסי גאורגיה גאורגיה
 קואורדינטות:  41°43′N 44°47′E﻿ / ﻿41.72°N 44.78°E﻿ / 41.72; 44.78
 תקופת הפעילות:  1961–הווה (כ־63 שנים)
 שופץ:  2007
 מפעיל:  לוג'יק גרופ
 משטח:  פרקט
 קבוצות:  דינמו טביליסי, סוחומי באסקט
 מושבים:  9,700 (כדורסל)  11,000 (הופעה)
 www.sportspalace.ge
  מפת מיקום  מפה מפורטת   (למפת טביליסי מוגדלת) ארמון הספורט של טביליסי(למפת טביליסי רגילה) ארמון הספורט של טביליסי  he tabBackground:;tabBorder:#aaa;defaultTab:0;
 
ארמון הספורט של טביליסי (בגאורגית: თბილისის სპორტის სასახლე) הוא אולם ספורט מקורה בטביליסי גאורגיה המשמש בדרך כלל למשחקי כדורסל הזוכות לנוכחות גבוה וטורנירי טניס. מספר מקומות הישיבה מגיע לכ-11,000 מושבים.
המבנה נבנה בשנת 1961 ושימש בתחילה למשחקי הכדורסל של הקבוצה המקומית דינמו טביליסי. המבנה היה ועודו המבנה הגדול ביותר מסוגו בכל רחבי ברית המועצות לשעבר.
בשנת 2007 שופץ המבנה ונפתח מחדש ב-22 באוגוסט 2007, וזכויות הניהול ניתנו לחברת "לוג'יק גרופ" בחוזה של 30 שנה. שיפוץ זה הוא הראשון מבין שלושה שיפוצים מתוכננים הכוללים שיפוץ גג המבנה ושיפוץ המושבים.
הערות שוליים

↑  ארמון הספורט (Palace of Sports) - הוא שמו של מבנה מקורה לפעילויות ספורט בברית המועצות ובמספר מדינות פוסט-סובייטיות, שהיו בדרך כלל בעל מבנה אחיד.
↑  ההיסטוריה של דינמו טביליסי, מתוך האתר הרשמי של מועדון הכדורסל דינמו טביליסי, (באנגלית)
↑  שיפוץ ארמון הספורט של טביליסי, באתר הרשמי של עיריית טביליסי, כולל תמונות, (באנגלית)
↑  ראש העיר בחן את ארמון הספורט של טביליסי לאחר השיפוץ, The Georgian times, 22.8.2007, (באנגלית)
ארמון הנשיאות (יוון)

| --- | --- |

 מידע כללי
 סוג:  ארמון 
 כתובת:  אתונה 
 מיקום:  עיריית אתונה 
 מדינה:  יוון 
 הקמה ובנייה
 תקופת הבנייה:  ?–1897
 תאריך פתיחה רשמי:  1897 
 אדריכל:  ארנסט צילר 
 סגנון אדריכלי:  אדריכלות נאו-קלאסית 
 קואורדינטות:  37°58′21″N 23°44′27″E﻿ / ﻿37.97261944°N 23.74083333°E﻿ / 37.97261944; 23.74083333
  (למפת אתונה מוגדלת) ארמון הנשיאות(למפת אתונה רגילה) ארמון הנשיאות
 
ארמון יורש העצר, 1909
ארמון הנשיאות באתונה הוא מעונו הרשמי של נשיא יוון. בעבר היה מוכר כ"ארמון יורש העצר" ומאוחר יותר כ"ארמון המלוכה החדש". הארמון נמצא ברחוב הרודוטו אטיקוּ, שבו נמצאת גם אחוזת מקסימוס, מעונו הרשמי של ראש ממשלת יוון, סמוך לבניין הפרלמנט ההלני ולגנים הלאומיים. שטח גני הארמון הוא 27 דונם.
היסטוריה

ב-1868, כשנולד בנו הבכור של המלך גאורגיוס הראשון, לימים המלך קונסטנטינוס הראשון, הוחלט להקים עבורו מעון פרטי שיעמוד לרשותו בבגרותו. ב-1899, עם נישואיו של קונסטנטינוס לסופיה, נסיכת פרוסיה, הוטל תכנון "ארמון יורש העצר" על האדריכל ארנסט צילר. הקמת הארמון החלה ב-1891 והסתיימה ב-1897.
ארמון המלוכה הישן (לימים בנין הפרלמנט) נפגע בשריפה בשנת 1909. משפחת המלוכה עברה אז, באופן זמני, להתגורר בארמון יורש העצר. ב-1913, עם עלייתו של קונסטנטינוס לכס המלוכה, הפך ארמון יורש העצר לארמון המלוכה החדש. עם הקמת הרפובליקה השנייה בשנת 1924 הוא הפך לארמון הנשיאות, ועם הרסטורציה, בשנת 1935, חזר לשמש כארמון המלוכה. מאז ביטול המלוכה, במשאל עם בשנת 1974, הוא משמש כארמון הנשיאות.
הארמון הורחב פעמיים, ב-1909 וב-1962, כדי להוסיף לו אולמות שנדרשו לאירועים רשמיים.
אריה סתיו

| --- | --- |
אין תמונה חופשית
 לידה:  20 בפברואר 1939 (בן 85) א' באדר ה'תרצ"ט רובנו, הרפובליקה הסובייטית הסוציאליסטית האוקראינית הרפובליקה הסובייטית הסוציאליסטית האוקראינית
 מדינה:  ישראל 
 תאריך עלייה:  1951
 עיסוק:  נתיב (כתב עת); מרכז אריאל למחקרי מדיניות
 שפות היצירה:  עברית 
 
אריה סתיו (נולד ב-20 בפברואר 1939 באוקראינה) הוא פובליציסט, מתרגם שירה ומשורר ישראלי, עורך כתב-העת "נתיב".
ביוגרפיה

סתיו נולד ב-20 בפברואר 1939 בעיר רובנו שבאוקראינה, שהייתה חלק מברית המועצות. ילדותו עברה עליו בגטאות של רובנו, לבוב וורשה, ולאחר מכן תחת זהות בדויה, יחד עם אמו, מריה. אביו של סתיו גויס לצבא האדום בראשית מלחמת העולם השנייה, ובתום המלחמה הורשע בספסרות ונשפט ל-25 שנה בסיביר, שבמהלכן התאבד.
ב-1951 עלה סתיו לארץ ושוכן בקיבוץ גבעת חיים מאוחד, שם אומץ על ידי משפחתו של יצחק בן-אהרן. לדברי סתיו, בן-אהרן חיבב עליו את שירת נתן אלתרמן. סתיו שרת בחטיבת הצנחנים. ב-1963 עזב סתיו את הקיבוץ. ב-1983 נמנה עם מייסדי שערי תקווה.
סתיו הוא בעל תואר ראשון ושני מאוניברסיטאות תל אביב וברן (שווייץ).
ב-1987 ייסד סתיו את כתב העת "נתיב", כתב עת למחשבה מדינית, חברה ותרבות, בו הוא משמש כעורך עד היום, וב-1997 הקים את מרכז אריאל למחקרי מדיניות. פרסם מחקרים רבים בתחומים צבאיים ופוליטיים.
ב-1995 הוציא לאור את "שבעה שערי שירה: משוט פיוטי על פני תרבות המערב", שבעה כרכים של מיטב היצירה השירית של התרבות האירופית, בהם תרגומים של משוררי יוון ורומי, כגון ספפו ואנאקראון היווניים וקטולוס ואובידיוס הרומיים. בשירת ימי הביניים נמצא, קטעים מ"שירת הניבלונגים" ומ"שירת רולאן", וכן את שירת הרנסאנס והברוק (דנטה, פטררקה ואחרים), שירת העידן הרומנטי (משוררים כהיינה וביירון) ושירת המאה העשרים.
ב-2007 פרסם סתיו את תרגומו ל"הקומדיה האלוהית" של דנטה אליגיירי לעברית. ביצירה מורכבת זו, נהג סתיו כרוב המתרגמים לשפות אירופיות לוותר על המשקל המקורי ולפשט את החריזה, על מנת לאפשר לקורא להבין טוב יותר את עומקה ורבגוניותה.
סתיו עוסק בשני תחומים שונים - באסטרטגיה הביטחונית של מדינת ישראל, ותרגום שירה אירופית קלאסית. תרגם אפוסים קדומים של גרמניה, צרפת ואנגליה. סתיו משתמש לעיתים בשם העט גדעון סתר.
ספריו

חמשירי זימה (1973) (בשיתוף אהרון בר)
השלום - קריקטורה ערבית: עיונים בדיוקן האנטישמי, תל אביב, זמורה ביתן, 1996
איווי המוות הישראלי, תל אביב, מודן, תשנ"ט 1998
שירה - מבט אישי - כולל שירים מקוריים ומתורגמים. תל אביב, דביר, 2002
צהרי יום א' בפארק עירוני, הוצאת אריה ניר, 2010.
מארת השנאה העצמית ביהדות, מרכז אריאל למחקרי מדיניות, 2014.
ספריו > תרגום שירה

אהבים - פּוּבּליוס אוֹבידיוס נאסוֹ, תל אביב, הוצאת זמורה ביתן, 1975
שירת רולן - לפיענוח הכתוב הסמוי, אפוס צרפתי קדום ויסודי. תל אביב, תמוז, 1999
סונטות שקספיר - הזמן הנס, חומק אל נצח כגנב, לוד, דביר, תשס"א 2000
שבעה שערי שירה - משוט פיוטי על פני תרבות המערב, שבעה כרכים של תרגומים מתשע שפות אירופאיות מכל התקופות. תל אביב, תמוז, 2005
שירת הניבלונגים - האפוס הגרמני הקדום ביותר. הוצאת הקיבוץ המאוחד, 2006
עלילות אבירי השולחן העגול - מבחר פרקי שירה מן הסאגה הארתוריאנית, הוצאת הקיבוץ המאוחד, 2006
הקומדיה האלוהית - דנטה אליגיירי, הוצאת הקיבוץ המאוחד, 2007
שירת אל-סיד, רימונים הוצאה לאור, 2007
שירת הנסיך איגור, הוצאת אריה ניר, 2008
שירת קוסובו - מבחר הבלדה הסרבית, הוצאת אריה ניר, 2008
ביוולף, הוצאת הקיבוץ המאוחד, 2008
שירת הצפון - מבחר מן האדה הנורדית, הוצאת אריה ניר, 2008
האיליאדה, הוצאת אריה ניר, 2009
דנטה - חיים חדשים, הוצאת הקיבוץ המאוחד, 2010
שירת הטרובדורים, הוצאת הקיבוץ המאוחד, 2010
ספריו > עריכה

אסטרטגיה מדינית בעידן של טירוף מערכות, תל אביב, מודן, תשנ"ז 1997.
טילים בליסטיים - איום ומענה, תל אביב, ידיעות אחרונות, 1998.
במלאכת הנשים עלי משכב, תל אביב, ביתן, 1970.
פתגמים ואמרות בענייני אהבה ונשים, תל אביב, תמוז, 1974.
נשים ואהבה - 8 ספרוני אמנות, תל אביב, תמוז, 1980.
הערות שוליים

↑  סתיו אריה, באתר לקסיקון הקשרים לספרות ישראלית
↑  זה הסתיו. ראיון עם אריה סתיו - ד"ר דרור אידר, באתר www.statesmanship.org.il
| --- | --- |
בקרת זהויות :  NLI: 987007268406905171  BnF: cb14625178k (data)  GND: 123591139  ISNI: 0000 0000 8384 1112  LCCN: n96050738  SUDOC: 068727933  VIAF: 55059027   WorldCat (עם VIAF): 55059027
ארמון אל-ימאמה

| --- | --- |

 מידע כללי
 סוג:  ארמון 
 מיקום:  ריאד 
 מדינה:  ערב הסעודית 
 בעלים:  ערב הסעודית 
 הקמה ובנייה
 סגנון אדריכלי:  אדריכלות נאו-קלאסית 
 קואורדינטות:  24°39′53″N 46°38′24″E﻿ / ﻿24.6647°N 46.64°E﻿ / 24.6647; 46.64
 he
 
ארמון אל-ימאמה (בערבית: قصر اليمامة) הוא ארמון המלוכה הסעודי אשר נמצא בריאד, ערב הסעודית. זהו משכנו הקבוע של סלמאן, מלך ערב הסעודית. הארמון מורכב משני מבנים בגדלים שונים: ארמון גדול שמשמש כחצר בית המלוכה ונערכות בו קבלות פנים וישיבות רשמיות של מועצת השרים וארמון קטן יותר עם פארק פרטי, השמור למלך ולמשפחתו.
הארמון ממוקם בפרברים המערביים של ריאד, בירתה של הממלכה הסעודית.
מבנה הארמון

הגישה לארמון היא דרך שער שמועצב בסגנון נאו-קלאסי אירופאי בצורת מקדש יווני-רומי.
הבניין הראשי מורכב משלושה מפלסים (קומת קרקע ושתי קומות), שם נמצאים המטבחים, האורוות והמחסנים של הארמון. האגף המערבי של הארמון מכיל את האורוות אילו המטבחים ממוקמים באגף המזרחי. החזית הראשית של הארמון מועצבת בסגנון ערבי וכוללת מרפסת גדולה המשקיפה על החצר הפנימית. הארמון עצמו עשוי מרצפות שיש איטלקי וקירות מעצים מגולפים. בארמון יש יותר ממאה חדרים.
מאחורי הארמון הקטן השייך למלך ולמשפחתו יש פארק בגודל של כ-70 דונם שמכיל בריכת שחייה, פארק מים ואגם מלאכותי שבמרכזו יש אי מלאכותי. מלבד זאת בפארק יש שדרה מלאה בעצים, פרחים, מזרקות ובריכות בהן שוחים דגים רבים.
אראה אותך בחלומותיי

| --- | --- |

כרזת הסרט
 בימוי:  ברט האלי
 הופק בידי:  רבקה גרין, ברט האלי
 תסריט:  ברט האלי, מארק בש
 עריכה:  ניל טרוויס
 שחקנים ראשיים:  בליית' דאנר סם אליוט
 מוזיקה:  קיגאן דוויט
 צילום:  רוב גיוון
 מדינה:  ארצות הברית ארצות הברית
 חברה מפיצה:  Bleecker Street
 שיטת הפצה:  וידאו על פי דרישה 
 הקרנת בכורה:  27 במאי 2015
 משך הקרנה:  96 דקות
 שפת הסרט:  אנגלית
 סוגה:  דרמה קומית 
 תקציב:  1 מיליון דולר
 הכנסות:  7.5 מיליון דולר
 הכנסות באתר מוג'ו:   dreams15
 דף הסרט ב־IMDb
 
אראה אותך בחלומותיי (באנגלית: I'll See You in My Dreams) הוא סרט דרמה קומית רומנטית אמריקאי משנת 2015 בכתיבה ובימוי של ברט האלי (אנ'), עם בליית' דאנר וסם אליוט בתפקידים הראשיים.
העלילה עוסקת בבדידות וזקנה. הסרט הוקרן לראשונה בפסטיבל הסרטים סאנדנס ב-27 במאי 2015.
בליית' דאנר הייתה מועמדת לפרס סטלייט לשחקנית הטובה ביותר.
השיר "אראה אותך בחלומותיי, היה מועמד לפרס המוזיקה במדיה של הוליווד, השיר הטוב ביותר -סרט עלילתי.
תקציר העלילה

קרול פטרסון (בליית' דאנר) היא אלמנה שגרה בעיירת חוף בקליפורניה ביחד עם הכלב "הייזל". בעלה נהרג בהתרסקות מטוס לפני 20 שנה כשבתם הייתה בת 8 והיא גדלה אותה כאם יחידנית ועבדה כמורה.
את זמנה החפשי היא מבלה עם שלושת חברותיה - ג'ורג'ינה (ג'ון סקוויב), סאלי (ריאה פרלמן) ורונה (מארי קיי פלייס) שגרות בדיור מוגן קרוב. הן מפטפטות, מרכלות, משחקות קלפים וגולף, מעשנות מריחואנה ומתמסטלות ומשכנעות את קרול להשתתף בתחרות "דייט מהיר" במקום, שמסתיימת ללא תוצאות.
קרול נאלצת להרדים את הכלב הזקן ונשארת שוב לבד. בתה קת'רין (מולין אוקרמן) גרה בניו יורק. הקשר היחיד שיש לה הוא עם בחור צעיר בשם לויד (מרטין סטאר) שמתחזק את בריכת השחייה שלה. היא מספרת לו שהייתה פעם זמרת והוא מזמין אותה למועדון קריוקי והיא שרה יפה את "Cry me a river" לתשואות הקהל. בבית שר לה לויד שיר שחיבר בשם "I'll See You in My Dreams" (מכאן שם הסרט).
ביל (סם אליוט) הוא אחד הדיירים בכפר הפנסיונרים ששם עיניו על קרול. הוא גבר שרמנטי ואדיב שסיגר לא דולק קבוע בפיו. הוא גרוש שהשקיע את רוב כספי הפנסיה שלו לקניית יכטה. הוא לוקח אותה לשיט, הם מתקרבים זה לזו ואף מקיימים יחסים פעם אחת.
קת'רין מגיעה לביקור ושמחה על בן הזוג החדש של אימה אך שמחה זו נקטעת כשביל נפטר לפתע. כעת קרול שוב בודדה והיא מאמצת כלב מבוגר.
צוות השחקנים

| שם השחקן/ית | שם הדמות | הערות |
| --- | --- | --- |
| בליית' דאנר | קרול פטרסון |  |
| סם אליוט | ביל |  |
| מולין אוקרמן | קת'רין פטרסון |  |
| מרטין סטאר | אליוט |  |
| ג'ון סקוויב | ג'ורג'ינה |  |
| ריאה פרלמן | סאלי |  |
| מארי קיי פלייס | רונה |  |
אפליוטס

אפליוטס (פירוש שמו מיוונית: השמש העולה) היה האל היווני של הרוח הדרום-מזרחית. מכיוון שהיוונים חשבו שרוח זו גורמת גשם מרענן המועיל במיוחד לחקלאים, הוא מתואר לעיתים קרובות כשהוא נועל מגפיים גבוהים ונושא פרי, עטוף בבד בהיר שמתחתיו יש מספר פרחים או תבואה. הוא מגולח, עם שיער מתולתל והבעה ידידותית. מכיוון שאפיליוטים היה אל מינורי, הוא מזוהה לפעמים עם יורוס, אל הרוח המזרחית. המקביל הרומאי לאפליוטס היה סובולנוס.
אפליוטס הוא בנו של אוס ואסטרויס. הוא אחיו של יורוס, נוטוס, זפירוס, בוראס, ליפס, קאיקס וסקירון.
אנסטסיה, נסיכת מונטנגרו

אנסטסיה, נסיכת מונטנגרו (במונטנגרית: Анастасија Савојска; ‏4 בינואר 1868 – 15 בנובמבר 1935), הייתה בתו של ניקולה הראשון, מלך מונטנגרו ואשתו של ניקולאי ניקולאייביץ', הנסיך הגדול של רוסיה.
ביוגרפיה

אנסטסיה נולדה בצטיניה, מונטנגרו ב-4 בינואר 1868, לניקולה הראשון, מלך מונטנגרו ולמילנה ווקוטיץ', בתם של פטר ווקוטיץ' וילנה ווקוטיץ'. בילדותה נשלחה אנסטסיה יחד עם אחיותיה מיליצה, מריה ואלנה לרוסיה לצורך חינוכם, וב-28 באוגוסט 1889, התחתנה אנסטסיה במתחם הארמונות והגנים בפטרהוף, עם גאורג, דוכס לויכטנברג, ממנו נולדו לה שני ילדים. לפני הגירוש בסנט פטרבורג ב -15 בנובמבר 1906. בשנת 1906 התגרשו השניים, בין השאר בשל השפעתו של רספוטין על אנסטסיה.
ב-29 באפריל 1907 התחתנה אנסטסיה עם ניקולאי ניקולאייביץ', הנסיך הגדול של רוסיה, שאחיו פיוטר היה נשוי לאחותה מיליצה, נסיכת מונטנגרו, ושני הזוגות ביחד היו בעלי השפעה חברתית רבה בחצר הקיסרית הרוסית, ואף היו מידידיו של רספוטין. בשנת 1909 הסתכסכו מיליצה ואנסטסיה עם רספוטין, ומאז הפכו לאויביו והיו מגדולי רודפיו.
בעלה של אנסטסיה, הדוכס הגדול ניקולאי ניקולאייביץ', היה מפקד הצבא הרוסי בשנה הראשונה של מלחמת העולם הראשונה, וביצע מסעות בחזית האוסטרו-גרמנית ובקווקז. ב-21 באוגוסט 1915 פיטרו הצאר ניקולאי השני מתפקידו, ולקח את הפיקוד העליון על הצבא לידיו.
לאחר המהפכה הרוסית נעצר בעלה ניקולאי על ידי הבולשביקים והושם במעצר ליד סבסטופול, אולם במרץ 1918 רוסיה חתמה על הסכם הפסקת נשק עם גרמניה, והכוחות הגרמניים שחררו את חברי משפחת המלוכה. באפריל 1919 עזבו ניקולאי ואנסטסיה את חצי האי קרים יחד עם הקיסרית האלמנה מריה פיודורובנה ובני משפחה אחרים, על גבי הסיירת הבריטית מרלברו. בתחילה הם התגוררו באיטליה לצד אחותה אלנה, נסיכת מונטנגרו ובעלה ויטוריו אמנואלה השלישי, מלך איטליה, אולם בהמשך אנסטסיה וניקולאי עברו להתגורר יחד עם גיסה פיוטר בצרפת, שם מת ניקולאי באחוזת המשפחה באנטיב בשנת 1929, ואילו אנסטסיה מתה ב-15 בנובמבר 1935.
הדוכסית הגדולה אנסטסיה ובעלה מתו בגלות ונקברו במקור בכנסיית סנט ארכאנגל מישל בקאן, צרפת. בקשות להעביר את שרידיהם באו מניקולאי רומנוב, נסיך רוסיה, (מת ב-2014) ומדמיטרי רומנוביץ', נסיך רוסיה (מת ב-2016), ובעקבות כך שרידיהם נקברו מחדש במאי 2015 במוסקבה, בבית הקברות הצבאי של ברטסקי.
משפחתה

ב־28 באוגוסט 1889, התחתנה אנסטסיה במתחם הארמונות והגנים בפטרהוף, עם גאורג, דוכס לויכטנברג, ממנו נולדו לה שני ילדים:
סרגיי גאורגייביץ', דוכס לויכטנברג (1890–1974).
אלנה גאורגייבנה, נסיכת רומנוב (1892–1971), התחתנה עם הרוזן סטפן טישקביץ'.
הערות שוליים

↑  Lundy, Darryl. "p. 11118 § 111176". The Peerage.
↑  Genealogy of the Royal Family of Montenegro. geocities.com
| --- | --- |
בקרת זהויות :  GND: 1041653476  VIAF: 305180457   WorldCat (עם VIAF): 305180457
ארמון אלבורדה

| --- | --- |

 מידע כללי
 סוג:  ארמון 
 שימוש:  מעון המגורים של נשיא ברזיל
 מיקום:  ברזיליה 
 מדינה:  ברזיל ברזיל
 בעלים:  הממשלה הפדרלית של ברזיל 
 הקמה ובנייה
 תקופת הבנייה:  3 באפריל 1957 – 30 ביוני 1958 (שנה)
 תאריך פתיחה רשמי:  30 ביוני 1958 
 אדריכל:  אוסקר נימאייר 
 סגנון אדריכלי:  אדריכלות מודרנית 
 קואורדינטות:  15°47′34″S 47°49′20″W﻿ / ﻿15.79277222°S 47.822175°W﻿ / -15.79277222; -47.822175
 אתר רשמי
  (למפת ברזיליה מוגדלת) ארמון אלבורדה(למפת ברזיליה רגילה) ארמון אלבורדה
 
ארמון אלבורדה (בפורטוגזית: Palácio da Alvorada; פירושו ארמון השחר) הוא מעון המגורים הרשמי של נשיא ברזיל. הוא ממוקם בבירה ברזיליה על חצי אי למרגלות אגם פרנואה. המבנה עוצב על ידי אוסקר נימאייר ונבנה בשנים 1957–1958 בסגנון מודרניסטי. המעון מהווה את מקום המגורים הרשמי של כל נשיאי ברזיל מאז ז'וסלינו קוביצ'ק.
היסטוריה

ארמון אלבורדה היה המבנה הראשון שנבנה בבירה החדשה ברזיליה. עבודות הבניה החלו ב-3 באפריל 1957 והמבנה הושלם ב-30 ביוני 1958. הקווים המנחים בתוכנית של נימאייר הדגישו פשטות ומודרניזם.
ב-2004 הגברת הראשונה של ברזיל מאריסה לטיצ'יה הורתה על שיפוץ מקיף של הארמון. הפרויקט ארך כשנתיים ועלה כ-18.4 מיליון דולר. החדרים והקישוטים שוחזרו. מערכות החשמל והאוורור הוחלפו ונעשו עבודות ריצוף ותקרה.
אפקט רשת

אפקט רשת הוא מונח המתאר תופעה כלכלית המתרחשת כתוצאה מההשפעה העקיפה שיש למשתמש של מוצר או שירות מסוים על הערך של אותו מוצר עבור משתמשים אחרים. ההשפעה עקיפה כי רוכש המוצר אינו מתכוון לייצר ערך עבור המשתמשים האחרים, אך עושה זאת בכל מקרה. השפעה זו תוכל להיות חיובית או שלילית. ההשפעה חיובית – ככל שמספר המשתמשים במוצר עולה, התועלת ממנו עבורם גדלה וגם הערך שלו עולה. מאידך, ההשפעה שלילית – כשכל משתמש נוסף פוגע בערך המוצר מבחינת המשתמשים האחרים. אפקט זה אופייני לשוק תקשורת המידע ומתקיים גם ברשתות פיזיות כגון רשתות טלפון וגם ברשתות וירטואליות דוגמת קהילת משתמשי "חלונות".
הדוגמה הקלאסית למוצר בעל אפקט רשת חיובי הוא הטלפון; ככל שיותר אנשים מחזיקים בו, ערכו של המכשיר עבור כל בעל טלפון עולה כי יש יותר כאלה שניתן ליצור עמם קשר באמצעותו.
גם רשתות חברתיות מקוונות כגון פייסבוק פועלות באופן זה והן שימושיות ויעילות יותר למנוייהם ככל שמספר החברים עולה.
מנגד, אפקט רשת שלילי מתרחש בנקודה בה כל משתמש נוסף מפחית מערך המוצר עבור משתמשים אחרים, בדומה לעומס ברשת הטלפון או באינטרנט או בכביש. זה יתבטא בקשיים להשיג קו חיוג, גלישה איטית ברשת או פקקי תנועה.
אפקט רשת הוא סוג של השפעה נלווית בעסקה ולכן הוא אחד מסוגי השפעות חיצוניות בכלכלה. השפעות אלו זו מכונות השפעות חיצוניות של רשת. בנוסף, הוא מוכר כ"יתרון לגודל מצד הביקוש" השונה והמובדל מ"יתרון גודל מצד ההיצע" והוא מהווה גם המחשה ללולאת משוב חיובי.
דוגמה למעין רשת חברתית המהווה בעצם ארגון חברתי כלכלי היא אתר היכרויות אינטרנטי. כל מועמד נוסף המוסיף עצמו למשרד כמועמד, מוסיף מעשיר ומגדיר את מספר המועמדים הפוטנציאליים הזמין ללקוחות נוספים ובכך מהווה אפקט רשת בעל ערך חיובי. המיוחד בו הוא השילוב החברתי כלכלי שבו והעובדה שהוא (לרוב) נטול אפקט נעילת לקוח.
עוצמת אפקט הרשת תלויה בגודל הרשת ולכן חוק מטקלף קובע כי הערך הכולל של מוצר או שירות בעלי אפקט רשת בתחום התקשורת הוא באופן גס, יחסי לריבוע מספר המשתמשים אשר כבר מחזיקים במוצר או בשירות.